
INTRODUCERE 


1. Razboiul civil, stabilitatea politica, relatia dintre Stat si Biserica, 
libertatea individuala si de constiinta, credinta privata, educatia, pacea 
sunt tot atâtea teme care l-au frământat pe Hobbes si care astăzi, poate mai 
mult decât oricând, ne frământă și pe noi, martorii unei epoci in care nu se 
mai vorbește atât de mult despre „prosperitate” și „emancipare”, cât despre 
„pace” și „libertate”, despre ,tolerantá” și „stabilitate”. Astăzi, atacurile tero- 
riste săvârșite — ca să folosim cuvintele lui Hobbes - „fie printr-o uneltire 
secretă, fie prin complicitate cu alții” (Lev. XII.1)', precum și migrațiile 
provocate de conflictele din Orientul Mijlociu par să ne ducă cu gândul 
la acea instabilitate generatoare de război civil pe care Hobbes o detesta 
atât de mult. Neîncrederea în clasa politică, demagogii preocupaţi „de 
aplauzele pentru cuvântările lor pestrite, tesute din firele sau din peticele 
multicolore ale diferiților autori” (XXV.15) și credințele (generatoare de 
xenofobie și de ură) întemeiate nu pe rațiune si pe fapte, ci pe revelatiile 
și pe doctrinele ce promit o lume sau o societate mai pură pe Pământ sau 
în ceruri ne pot împinge spre acea stare de nesiguranţă și incertitudine în 
care „viața omului este singuratică, sármaná, josnica, sălbatică și scurtă” 
(XIII.9) — o stare fără repere morale și fără o autoritate lumească vădită si 
recunoscută, unde fiecare este nevoit să se bazeze pe propriile forțe, adică 
o stare în care statul nu iti mai poate garanta siguranța și apărarea. 

Structura ideilor și chiar planul publicării operelor? lui Hobbes au 
fost influențate de frământările religioase, politice și sociale ale vremii, în 


' Pentru o discuţie legată de relevanta și interesul pentru filosofia politică hobbesianá 
în contextul recrudescentei terorismului din ultimii ani, vezi D.L. Williams, „Hobbes and 
Terrorism’, Critical Review: A Journal of Politics and Society, 21:1 (2009), pp. 91-108; si J. Gray, 
„Islamist Terror, Security and the Hobbesian Question of Order”, New Statesman, 8 dec. 2015. 

? Pe la începutul anilor 1640, Hobbes concepuse un proiect filosofic și științific 
tripartit (gândit ca alternativă la filosofia aristotelică ce domina universitățile 
de atunci) pe care nu a apucat să îl publice în ordinea stabilită inițial și care 
cuprindea (1) refundamentarea filosofiei pe baze materialiste (De corpore, 1654); (2) 
analiza omului, a facultăţilor și pasiunilor sale (De homine, 1658); și (3) o expunere a 
perspectivei sale asupra filosofiei morale și politice (De cive, 1642) — toate fiind teme 
care se regăsesc într-o măsură mai mare sau mai mică în Leviatanul. 

special de Războiul Civil Englez (1642-1651)! și de Războiul de Treizeci 
de Ani (1618-1648), ultimul fiind considerat de unii experți un război (la 
origine) eminamente religios. Astfel, trăind în secolul al șaptesprezecelea, 
Hobbes este produsul unei epoci în care vechea ordine socială, politică (în 
special teologia politică?) și științifică (mai ales de tip aristotelic) începea să 
se destrame și in care se făcea simțită totodată o nouă paradigmă (filosofică, 
științifică și politică) la care Hobbes și-a adus o contribuţie incontestabilă, 
alături de nume precum Galileo Galilei, Francis Bacon, René Descartes, 
Pierre Gassendi, Christiaan Huygens, Robert Boyle, Gottfried W. Leibniz și, 
nu în ultimul rând, John Locke. 

2. Preocupările lui Hobbes - atât in Leviatanul, cât si în celelalte 
tratate ale sale — nu tin numai de legitimarea și limitarea exercitării publice 
a puterii în cadrul unui stat sau al unei „comunități civile” (commonwealth). 
Sistemul său presupune o analiză interconectatá — bazată pe o ontologie 
și o filosofie naturală golite de metafizica scolastică medievală - a naturii 
limbajului, a rațiunii și a cunoașterii, a sentimentelor și emoţiilor umane 
și, nu în ultimul rând, a problemelor fundamentale ce tin de moralitate si 
de religie. El încearcă să așeze psihologia, filosofia și principiile politice pe 
noi fundamente, urmărind un scop eminamente practic — pacea și fericirea 
omului — și crede că aceste lucruri nu pot fi asigurate decât prin instituirea 
și menținerea unei puteri suverane incontestabile, numită de el ,Leviatanul”. 

Leviatanul sau materia, forma şi puterea unei comunități ecleziastice 
și civile, apărut în limba engleză? în 1651, când Hobbes se afla într-un 
exil autoimpus la Paris, reprezintă una dintre cele mai importante, mai 
influente și mai discutate cărți scrise vreodată, comparabilă cu Republica 
lui Platon și Principele lui Machiavelli. Deși este rodul unor vremuri tulburi 


1 Război care a culminat cu decapitarea publică, din ianuarie 1649, a regelui 
Carol I al Angliei. 

2 Pentru o discuţie despre importanța teologiei politice în creștinism și despre 
decăderea ei în fata transformărilor ce au început odată cu Renașterea, vezi M. Lilla, 
The Stillborn God: Religion, Politics, and the Modern West, Vintage, 2008. 

3 În 1668, Hobbes publică și versiunea latină, care diferă în unele puncte de 
versiunea engleză și are un caracter mai tehnic, aceasta fiind calea prin care ideile din 
Leviatanul au ajuns la gânditorii din alte tari, care nu cunoșteau engleza și printre care 
se număra și Spinoza (lucru vizibil mai ales în Tratatul teologico-politic, pe care îl publică 
anonim în 1670). 

ce au cuprins Europa secolului al saptesprezecelea, argumentele, solutiile 
si problemele ridicate de Hobbes in Leviatanul au reusit sa strabata vea- 
curile, fiind supuse unor noi critici si analize odata cu fiecare generatie 
care s-a succedat în planul intelectual european’. 

Având în vedere epoca în care a apărut, nici nu trebuia să pătrunzi în 
textul tratatului pentru a fi scandalizat atât de titlu, cât și de imaginea - care 
s-a dovedit extrem de puternică în istoria filosofiei politice — de pe fron- 
tispiciul cărții. În primul rând, prin folosirea conjunctiei coordonatoare 
copulative plasată între ecleziastic și civil, titlul anunţă argumentul central 
al lui Hobbes: problemele seculare și cele religioase intră sub jurisdicția 
unei singure autorități, marcând practic, în istoria relației dintre Stat și 
Biserică, ideea subordonării? Bisericii fata de puterea seculară, idee care, 
în timp, prin contribuţia unor gânditori din Anglia, Franța si America’, 
se va transforma în separarea celor două puteri. Cealaltă componentă a 
titlului — leviatanul — are la bază monstrul marin din Cartea lui lov, despre 
care se spune că „pe pământ el nu-și află perechea”, Hobbes furnizând 
astfel imaginea unei puteri insurmontabile, despre care afirmă că este 
un „Dumnezeu muritor” (XVII.13) și „un om artificial, dar cu o statură 
și o forță superioare celor ale omului natural, pentru a cărui protecție și 
apărare a fost conceput” (Intr. 1). 

Într-adevăr, pe frontispiciul cărții nu apare un monstru marin, ci 
o figură umană impunătoare alcătuită din nenumărate figuri umane 


' Până aproape de începutul secolului al douăzecilea, unii dintre marii teoreticieni 
ai filosofiei și ideilor politice și-au construit propriile interpretări și sisteme prin 
raportare (critică sau favorabilă) la doctrina lui Hobbes, influența sa simțindu-se 
mai ales la nivelul simbolurilor politice (vezi M. Walzer, „On the Role of Symbolism 
in Political Thought”, în The Self and the Political Order, T.B. Strong (ed.), NYU Press, 
1991, pp. 64-76). 

2 Rousseau avea să observe foarte corect, in Despre contractul social, că „dintre 
toți autorii creștini, filosoful Hobbes este singurul care a văzut corect atât răul, cât 
și îndreptarea și care a îndrăznit să propună unirea celor două capete ale vulturului 
și reducerea lor la unitatea politică, fără de care niciodată nu va exista stat ori 
guvernământ bine alcătuit” (tr. N. Dașcovici, p. 137). 

3 Principalul nume vehiculat în acest context este cel al lui John Locke, influențat 
în mod direct de Hobbes, mai ales în privința teoriei contractualiste; la care se mai pot 
adăuga numele lui Voltaire, Montesquieu, Diderot și Thomas Jefferson. 

4 Tov 41:33; vezi Lev. XXVIII.27. 

sau 
materia, forma și puterea 
unei comunități ecleziastice și civile 


Onorabilului meu prieten 
DL. Francis Godolphin 
de Godolphin 


Venerabile domn, 

Respectabilului dumneavoastra frate, dl. Sidney Godolphin’, i-a placut 
să creadă in timpul vieţii sale că cercetările mele valorează ceva și totodată 
să mă îndatoreze, după cum știți, prin adevărate mărturii despre buna sa 
opinie, mărturii marete în ele însele si cu atât mai marete pentru demnitatea 
persoanei sale. Căci nu există virtute care să încline un om către slujirea 
lui Dumnezeu sau către slujirea țării sale, către societatea civilă sau către 
prietenia privată care să nu se vădească în discuţiile [avute cu el], nu ca fiind 
dobândită prin necesitate sau impusă de ocazie, ci inerentă naturii sale și 
strălucind în constituția generală a acestei naturi. Prin urmare, în cinstea sa, 
prin recunostinta fata de el și prin devotamentul fata de dumneavoastră, vă 
dedic cu umilință acest tratat despre comunitatea civilă. 

Nu știu cum va fi primit și nici ce lumină va arunca asupra acelora 
care vor părea că îl apreciază. Căci pe o cale presărată cu aceia care 
luptă, pe de o parte, pentru o libertate prea mare, iar pe de alta, pentru 
o autoritate prea mare, este greu să treci printre cele două puncte fără 
să fii vătămat. Dar cred că eforturile mele de ameliorare a puterii civile 
nu ar trebui să fie condamnate de către aceeași putere și nici blamate de 
către persoanele particulare care declară că această putere este prea mare. 
În plus, nu vorbesc despre oameni, ci (la modul abstract) despre sediul 
puterii (asemenea acelor creaturi simple, nepărtinitoare din Capitoliul 
Roman, care, prin zgomotele lor, i-au apărat pe cei care se aflau în interior 
nu pentru ceea ce erau, ci pentru că erau acolo) și nu cred că îi ofensez 
decât pe cei aflați în exterior sau pe cei care, aflați in interior (dacă există), 
îi favorizează pe aceia. 

Ceea ce, probabil, i-ar putea ofensa cel mai mult sunt anumite texte 
ale Sfintei Scripturi pe care le citez într-un scop care nu este acela pe 


! Francis (1605-1667) și Sidney Godolphin (1610-1643) au fost roialisti. Sidney, 
membru al Parlamentului din 1628 până în 1640, a murit într-o misiune militară și 
probabil că l-a cunoscut pe Hobbes prin intermediul cercului „Great Tew”; iar Francis, 
după restauratia Stuartilor (1660), a fost numit guvernator al Insulelor Scilly. 

care altii il folosesc indeobste. Dar am facut lucrul acesta cu respectul 
cuvenit si, de asemenea (avand in vedere subiectul meu), prin necesitate, 
caci ele sunt avanposturile dusmanului pornind de la care ataca puterea 
civilă. Dacă, în pofida acestui lucru, găsiţi că munca mea este in general 
deplorabilă, vă puteți scuza spunând că sunt un om care își iubește opiniile 
și care consideră că tot ce spune este adevărat, că l-am onorat pe fratele 
dumneavoastră și vă onorez pe dumneavoastră și că, pornind de aici, mi- 
am luat libertatea de a-mi aroga titlul (fără știrea dumneavoastră) de a fi, 
așa cum sunt, 


DOMNULE, 

Cel mai umil și mai supus servitor al dumneavoastră, 
Thomas Hobbes 

Paris, 15/25 aprilie 1651! 


' Data de 15 aprilie corespunde calendarului englez din epocă, iar 25 aprilie 
corespunde calendarului folosit în Franţa, bazat pe cel gregorian. 


INTRODUCERE 


1. Natura (arta prin care Dumnezeu a făurit lumea și prin care o 
cârmuiește) este imitată de arta omului, pe lângă multe alte lucruri, si 
prin faptul că aceasta poate făuri un animal artificial. Căci, de vreme ce 
viața nu este altceva decât o mișcare a membrelor, ce își are începutul 
într-o anumită parte interioară principală, de ce nu am putea spune că 
toate automatele (mașini care se mișcă de unele singure, prin resorturi și 
roti, asemenea unui ceas) au o viata artificială? Căci ce altceva este inima, 
dacă nu un resort; și ce sunt nervii, dacă nu o multitudine de legături, iar 
încheieturile, dacă nu tot atâtea roti care dau mișcare întregului corp, după 
cum și-a dorit artizanul său? 

Arta! merge și mai departe, imitând omul, această lucrare raţională și 
foarte înaltă a naturii. Căci prin artă este creat acest mare LEVIATAN? numit 
COMUNITATE CIVILĂ? sau STAT (CIVITAS, in latină), care nu este altceva 
decât un om artificial, dar cu o statură și o forță superioare fata de cele ale 
omului natural, pentru a cărui protecție și apărare a fost conceput, și în 
care suveranitatea este un suflet artificial, ce dă viață și mișcare întregului 
corp; magistrații și ceilalți funcționari care se ocupă de judecată și de apli- 
carea legii sunt încheieturile artificiale; răsplata și pedeapsa (care, legate de 
scaunul suveranității, mișcă fiecare încheietură și fiecare membru, pentru ca 
acestea să-și îndeplinească datoria) sunt nervii, care au același rol în corpul 


1 În gândirea lui Hobbes, arta are două sensuri: unul taxonomic (care tine de 
împărţirea artelor în mai multe discipline) și unul psihologic sau funcțional (care se 
referă la abilităţile și cunoașterea umane, precum arta guvernării sau cea a geometriei). 

? Pentru acest termen, vezi nota de la cap. XVII.13. 

> Eng. commonwealth; am adoptat soluţia de traducere propusă de A.-P. Iliescu 
si de E.-M. Socaciu in fragmentele hobbesiene coordonate de acestia (Fundamentele 
gândirii politice, Polirom, lași, 1999; vezi si Filosofia politică a lui Thomas Hobbes, 
Polirom, Iasi, 2001), sintagma „comunitate civilă” fiind mai apropiată de lat. civitas 
(comunitate politică sau a cetăţenilor). Literal, acest termen se traduce prin „binele 
public” (the common weal), fiind totodată folosit în spaţiul anglo-saxon pentru a traduce 
latinul res publica (republică). 


6 Leviatanul 





natural; prosperitatea şi bogăția tuturor membrelor particulare sunt forța; 
salus populi (siguranța poporului) este datoria sa; consilierii, care îi propun 
toate lucrurile pe care trebuie să le cunoască, sunt memoria sa; echitatea si 
legile sunt rațiunea si voința; buna înțelegere este sănătatea; rebeliunea este 
boala; iar războiul civil, moartea. În fine, pactele și convențiile! prin care părțile 
acestui corp politic au fost la început create, aduse laolaltă și unite, seamănă 
cu acel fiat sau acel să facem om rostit de Dumnezeu în momentul creației. 

2. Pentru a descrie natura acestui om artificial, voi lua în considerare: 

În primul rând, materia și artizanul acestuia, care sunt omul. 

În al doilea rând, cum și prin ce convenții este făcut, care sunt drep- 
turile şi dreapta putere sau autoritate a unui suveran; si ce anume îl menține 
sau îl destramă. 

În al treilea rând, ce este o comunitate civilă creștină. 

În ultimul rând, ce este regatul întunericului. 

3. În ceea ce privește primul punct, există o zicală folosită destul de 
mult în ultima vreme, potrivit căreia înțelepciunea este dobândită, nu prin 
lectura cărților, ci a oamenilor. Ca urmare a acestui lucru, acele persoane 
care nu pot, în cea mai mare parte, să ofere o altă dovadă a înțelepciunii 
lor simt mare plăcere arătând ce cred ei că au citit în oameni, cenzurân- 
du-se unul pe la spatele celuilalt într-un mod lipsit de bunăvoință. Dar 
mai există o zicală din vechime, prin care ar putea învăța cu adevărat să se 
citească unul pe celălalt, dacă sunt dispuși să facă acest efort, iar aceasta 
este nosce teipsum, citește-te pe tine insuti?; care nu însemna — așa cum este 
întrebuințată astăzi — faptul de a încuraja purtarea barbară a celor aflați 
la putere fata de inferiorii lor sau purtarea obraznica a celor de condiție 
joasă fata de superiorii lor. Această zicală ne învaţă că, prin asemănarea 
gândurilor si pasiunilor unui om cu cele ale altui om, oricine privește în 


' Eng. the pacts and covenants. 

2 Aici, Hobbes traduce diferit bine-cunoscuta sintagmă „Cunoaște-te pe tine 
însuţi”. Validitatea introspectiei stă în faptul că, în virtutea caracterului universal al 
naturii umane, faptul de a ne „citi” pe noi înșine ne dă posibilitatea de a accesa și de a 
înţelege in mod nemijlocit o mare parte dintre mecanismele dorințelor și pasiunilor 
celorlalți. Astfel, introspectia ne poate spune ce presupun, de exemplu, speranța și 
frica, însă nu ne poate spune la ce speră oamenii și de ce anume le este frică, având 
în vedere că, potrivit lui Hobbes, oamenii nu speră și nu se tem de aceleași lucruri, 
obiectele pasiunilor noastre fiind diferite (pentru o discuţie legată de transformarea 
introspectiei într-un argument ce fundamentează o metodă, vezi M. Rhonheimer, La 
filosofia politica di Thomas Hobbes, Armando, Roma, 1997, p. 61; cf. B. Gert, Hobbes: 
Prince of Peace, Polity, 2010, pp. 34-35). 

sine însuși și ia în considerare ceea ce face atunci când gândește, isi dă cu 
părerea, rationeazá, nádájduieste, se teme etc. și pe ce temeiuri o face, va 
citi și va cunoaște în felul acesta gândurile și pasiunile tuturor celorlalți 
oameni în circumstanţe asemănătoare. 

Eu vorbesc despre asemănarea pasiunilor, care sunt aceleași la toți 
oamenii, și anume dorința, teama, nădejdea etc., iar nu despre asemănarea 
obiectelor pasiunilor, care sunt lucrurile dorite, temute, nădăjduite etc., 
pentru că acestea variază în funcție de alcătuirea individuală și de edu- 
catia fiecăruia și sunt atât de ușor de ascuns de cunoașterea noastră, încât 
trăsăturile inimii omenești, întinate și amestecate cu ipocrizie, minciună, 
falsuri și doctrine eronate pot fi știute doar de acela care cercetează 
inimile. Și cu toate că prin acțiunile oamenilor descoperim uneori inten- 
tiile acestora, facem totuși acest lucru fără a le compara cu ale noastre și 
fără a deosebi toate circumstanţele care ar putea schimba situaţia, ceea ce 
înseamnă a le descifra fără să avem o cheie potrivită și a ne înșela de cele 
mai multe ori, din prea mare încredere sau din prea mare neîncredere, 
după cum acela care citește este om bun sau rău. 

4. Dar cu oricâtă desăvârșire citește un om pe un altul prin acțiunile 
sale, lucrul acesta nu îi servește decât pentru cunoscutii săi, care sunt 
puţini. Cel care cármuieste o întreagă naţiune este nevoit să citească în 
sine nu un anumit om, ci neamul omenesc, deși acest lucru ar fi greu 
de săvârșit, mai greu decât învățarea unei limbi sau a unei științe. Cu 
toate acestea, după ce îmi voi așeza propria citire într-o formă ordonată 
și limpede, nu le va mai rămâne altora decât strădania de a afla dacă 
găsesc în ei înșiși același lucru. Căci acest tip de doctrină nu admite o 
altă demonstraţie. 


PARTEA INTAI: DESPRE OM 


I 


o_o 
DESPRE SENZATIE 


1. În ceea ce privește gândurile oamenilor, le voi trata mai întâi in 
mod separat și apoi în succesiunea lor sau în funcţie de dependența unuia 
de celălalt. În mod separat, fiecare dintre ele este reprezentarea sau apariția 
unei calități sau a unui alt accident al unui corp aflat în afara noastră, care 
îndeobște este numit obiect. Obiect care acționează asupra ochilor, ure- 
chilor și altor parti ale corpului omenesc și care, prin diversitatea modului 
de acțiune, produce o diversitate de apariții. 

2. Originea tuturor [gândurilor] noastre este ceea ce numim SENZAŢIE 
(căci în mintea omului nu există concepţie care sá nu fi fost mai întâi, în 
totalitate sau in parte, generată la nivelul organelor de simţ). Celelalte 
derivă din această origine. 

3. Cunoașterea cauzei naturale a senzatiei nu este strict necesară 
pentru lucrul pe care ni l-am propus aici, și am scris pe larg despre acest 
subiect în altă parte!. Cu toate acestea, pentru a completa fiecare parte a 
metodei de fata, voi explica aici pe scurt același aspect. 

4. Cauza senzatiei este corpul sau obiectul exterior care apasă 
organul propriu fiecărui simț fie în mod direct, ca în cazul gustului sau 
al pipăitului, fie în mod indirect, ca în cazul văzului, auzului și miro- 
sului; iar această presiune, prin intermediul nervilor și al altor filamente 
si membrane ale corpului, se propaga în interior până la creier și inimă, 
unde cauzează o rezistență, o contrapresiune sau un efort? al inimii de a 
se elibera, efort care, întrucât este îndreptat spre exterior, pare să fie ceva 
în afară. Această aparenţă sau fantezie” este ceea ce oamenii numesc sen- 


1 Vezi Elements of Law, cap. II. 

2 Endeavour (lat. conatus, ,impuls”, „inclinatie”, ,tendintá”): un concept-cheie 
in gándirea lui Hobbes, care indica o ,miscare” exercitatá intr-o perioadá extrem de 
scurtă de timp (vezi De corpore, XV.2; si, de asemenea, Lev. VI. 1). 

3 Se pare ca in gándirea hobbesianá termenul ,fantezie” are douá sensuri: unul 
psihologic si altul poetic. Conform primei perspective, fantezia este asociatá cu 


10 Partea întâi: despre om 





zatie si constă pentru ochi într-o lumină sau o culoare de o anumită formă, 
pentru ureche, într-un sunet, pentru nas, într-un miros, pentru limbă și 
palat, într-un gust, iar pentru restul corpului, în căldură, răceală, duritate, 
moliciune si alte astfel de calități pe care le putem discerne prin pipăit. 

Toate aceste calități numite sensibile nu sunt, în obiectul care le cau- 
zează, altceva decât numeroase mișcări diferite ale materiei prin care 
acesta apasă în mod diferit organele noastre. lar în noi, care avem organele 
apăsate, ele nu sunt altceva decât diferite mișcări (căci mișcarea nu 
produce decât mișcare). Dar apariția lor în noi este fantezie fie că suntem 
treji, fie că dormim. Așa cum apăsarea, frecarea sau lovirea ochiului ne 
provoacă fantezia unei lumini, iar apăsarea urechii produce un sunet, tot 
așa și corpurile pe care le vedem sau pe care le auzim produc același lucru 
în virtutea acțiunii lor puternice, pe care însă nu o putem observa. Căci 
dacă acele culori și sunete s-ar afla în corpurile sau în obiectele care le 
cauzează, nu ar putea fi separate de ele, așa cum vedem că se întâmplă prin 
intermediul oglinzilor sau prin reflexia în ecou; în aceste cazuri, știm că 
lucrul pe care îl vedem este într-un loc, iar aparenţa într-un altul. 

Și cu toate că, la o anumită distanță, obiectul real și adevărat pare să fie 
învestit cu fantezia pe care o generează în noi, obiectul este în continuare un 
lucru, iar imaginea sau fantezia, un altul. Astfel, în toate cazurile, senzația nu 
este altceva decât fantezie originară cauzată (după cum am spus deja) de pre- 
siune, adică de mișcarea exercitată de lucrurile exterioare asupra ochilor noștri, 
asupra urechilor noastre și asupra celorlalte organe rânduite pentru acest lucru’. 

5. Dar școlile filosofice din toate universitățile creștinătății, care se 
sprijină pe anumite texte ale lui Aristotel, predau o altă doctrină și spun, 
în privința cauzei vederii, că lucrul văzut emană în toate părțile o specie 


senzaţia și conținuturile acesteia, adică experiența interioară a unui obiect (cum este 
în cazul de fata) sau „închipuirile” pe care le experimentäm (II.2; vezi obiecțiile aduse 
de D.D. Raphael în Hobbes: Morals and Politics, Londra, 1977, pp. 63-64). Conform 
celei de-a doua perspective, fantezia reprezintă capacitatea de a combina într-un mod 
neobișnuit lucrurile pentru a crea metafore și comparații (Elements of Law X.3). 

' Din punct de vedere fizic, senzaţia nu este decât mișcarea din cadrul aparatului 
nostru cognitiv și, astfel, este un proces format din două etape. În prima etapă, un 
obiect exterior produce o presiune asupra organelor noastre de simţ și se îndreaptă 
(prin intermediul nervilor și al altor legături) întâi spre creier și apoi spre inimă, unde 
întâlneşte o contrapresiune. În a doua etapă, datorită forței acestei contrapresiuni, natura 
mișcării pare să se schimbe și se numește acum efort (sau lat. conatus), rezultatul final al 
acestui proces fiind senzația sau fantezia, ce constă nu doar în reprezentarea unui obiect, ci 
și în evaluarea sau judecarea acelui obiect în termeni de dorință sau aversiune (pentru ultimii 
doi termeni, vezi VIIL3 și respectiv VI.2). 

vizibilă — in limba noastră, o reprezentare, o apariție, un aspect vizibile sau 
o aparenţă văzută, a cărei primire în ochi este vederea. lar cât despre cauza 
auzului, susțin că lucrul auzit emană o specie audibilă, adică un aspect audibil 
sau o aparență audibilá care, intrând în urechi, alcătuiește auzul. Chiar și în 
privinţa intelectului! aceștia spun că lucrul înțeles emană o specie inteligibilă, 
adică o aparenţă inteligibilă care, ajungând în intelect, ne face să înțelegem. 
Nu spun aceste lucruri pentru a dezaproba folosirea universităților, ci, dat 
fiind că va trebui să vorbesc mai jos despre funcţia lor într-o comunitate 
civilă, trebuie să vă arăt de fiecare dată când le vom întâlni ce lucruri vor 
trebui corijate, unul dintre acestea fiind frecvența cuvintelor fără sens. 


II 


o_o 
DESPRE IMAGINATIE 


1. Un adevar de care nimeni nu se indoieste este acela ca, atunci cand 
un lucru se află in repaus, el va rămâne pentru totdeauna în repaus daca 
un altul nu il va pune în mişcare’. Nu se admite însă cu o ușurință la fel 


! Eng. understanding. 

? Această formulă, cuplată cu cea de la începutul secțiunii următoare, reprezintă 
unul dintre pivotii principali ai principiului legii mișcării din noua știință (promovată 
de Galilei, Bacon, Huygens și Descartes) și din metafizica hobbesiană (ce are la bază 
materie aflată în mișcare). Este vorba despre principiul inertiei, care a detronat teoria 
aristotelică a mișcării (Fizica IV.4.210b32). Potrivit perspectivei teleologice a lui 
Aristotel, toate corpurile au tendința de a se îndrepta spre locul lor „natural, corpurile 
cele mai ușoare având tendinţa de a se îndrepta în sus, iar cele mai grele, în jos (spre 
centrul universului/Pământului). Potrivit noii formulări a mecanicii moderne, orice 
corp dat continuă să rămână într-o stare de repaus sau de mișcare liniară uniformă, 
cu excepția cazului in care este făcut să își schimbe starea prin intermediul unor forte 
care acționează asupra sa. Hobbes adoptă astfel această lege a mișcării și o transferă 
din știința mecanicii în cadrul teoriei cunoașterii, al filosofiei minții și al antropologiei 
(viaţa nefiind decât mișcare interioară ce depinde de resurse exterioare obținute prin 
mișcare voluntară), extinzând-o până la filosofia sa politică (vezi F. Brandt, Thomas 
Hobbes’ Mechanical Conception of Nature, 1928; O. Höffe, Thomas Hobbes, tr. N. Walker, 
SUNY Press, NY, 2015, pp. 79-80). 

